RAU a mani vueti rau o Eremasi Salusalu, yabaki 48, e dua na i tokani vinaka nei Cama Gu kei Vulaono Korovavala (yabaki 15 e na gauna ko ya) mai Komo na waqa ni veitui oqo na Rigorous. Oqo tale na kena i kuri.
Ia, ki vua na turaga ni Ono-i-Lau oqo o Gu, e rau se veiciriyaki voli ga kei na wekana o Beti, ka marama talega ni Ono-i-Lau e na bogi ni Tusiti oqori. Rau a vakamuria voli na kui ni waitui se evei na vanua e kauti rau tiko kina na kui ni wai.
E na mataka ni Tusiti e sa kacabote na rarama ka salavata kei na totoka ni draki ka vaka kina na maravu ni waitui ka soia vei rau e dua na i cegu ni vakanuinui.
Dua na neirau rai yani keirau raici Ogea kei Fulaga. Keirau sa raica tu na veivale, ia, sa sega vei keirau na kaukauwa me keirau sasaga yani kina.
E rairai voleka, ia, e sa bau veiyawaki no, e kaya o Gu.
Na nodrau ciri voli oqori e votu mai vei Gu na matai nona i tokani o Eremasi Salusalu, se sa cabe bula se bau dua vei ira na vakaleqai.
E sega ni kila ni sa vuetaki o Salusalu e na waqa na Rigorous kei na Vulaono Korovavala, yabaki 15 (sa na yabaki 55 e na yabaki oqo).
Keirau sa sega ni raica tale e dua se na waqa na Sochoow ka veivueti tiko mai e na siga Tusiti, e kaya.
E na siga Vukelulu e rau sa veiciriyaki voli ga e loma ni wai ka sa veimama toka na taga niu e rau ciri voli kina e na vuku ni kena vakayagataki tiko na vua ni niu me rau kana kina.
Na siga Vukelulu talega oqori e sa i otioti n siga ni nona vakasaqaqara voli na waqa ni veivueti oqo ki vei keimami na luvu, e kaya o Gu.
Ni qai via lutu na karobo e na yakavi ni Vukelulu oqori, rau kidacala o Gu kei Beti ni sa golevi rau yani na waqa.
Ia, mai na kedrau maliwa kei na vanua e sa gole volekati rau tiko yani na waqa, sa vakanawanawa voli kina e dua na qio.
E sega ni golevi keirau, e qalo voli ga e na veimama e loma. Sega ni dede sa yali yani.
Kuria ka kaya ni rau sa mani masu e na gauna sa voleka yani kina vei rau na waqa.
O au na noqu vakasama, mai na Moniti, Tusiti kei na Vukelulu, na mate ga sa voleka mai ko ya. Keirau vakavinavinaka vakalevu ki vua na Kalou ni taqomaki keirau voli e na neirau ciri voli e na loma ni wasawasa.
Rau sa mani vueti mai na waqa na Soochow ni bera ni mua mai ki Suva e na kena sa mai cava na nona vaqaqara.
Keimami kabi mai Suva e na mataka ni Lotulevu. Sa waraki keimami na basi, lori ka vakatalega kina lori ni valenibula. Sa tukuni vei au meu sa vodo e na lori ni valenibuila.
Au sega ni kila ni tiko e yavaqu na vorovoro ni iloilo e yavaqu. Au curu ki valenibula e na Lotulevu, Vakaraubuka me yacova na siga Tabu ni macawa ka tarava.
A mani lesu tale ki na nona yanuyanu ki Ono i Lau o Gu e na Bose ni Yasana ka vakayacori kina.
Niu donumaka na vanua ka a lutu dromu kina na Uluilakeba, au sega ni tarova rawa na tuturu ni wai ni mataqu. E lesu taucoko tale mai vei au na veika a yaco donumaka na cagilaba o Lottie kei na wasawasa au a ciri voli kina me tolu a siga, e kaya.
E keri sara talega sa i otioti ni nona butuka na nona yanuyanu me yacova mai nikua e na vuku ni revurevu ni vike e sotavaka se tara koto ga na nona bula e na gauna oqo.
Dina ni sa oti, ia, e na guiguilecavi dredre e na vo ni nona bula taucoko.
E na qai tomani tale yani.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn